
Ministru kabineta rīkojums Nr. 366
Rīgā 2026. gada 18. jūnijā (prot. Nr. 33 24. §)
Par valsts pētījumu programmu ''Sabiedrības veselība'' 
· 1. Saskaņā ar Zinātniskās darbības likuma 13. panta otrās daļas 3. punktu un Ministru kabineta 2018. gada 4. septembra noteikumu Nr. 560 "Valsts pētījumu programmu projektu īstenošanas kārtība" 4. punktu apstiprināt valsts pētījumu programmu ''Sabiedrības veselība'' (turpmāk – programma).
· 2. Noteikt Veselības ministriju par atbildīgo institūciju programmas īstenošanā.
· 3. Programmas kopējais finansējums laikposmam no 2026. gada līdz 2028. gadam ir 3 750 000 euro, tai skaitā 2026. gadam – 750 000 euro, 2027. gadam – 1 500 000 euro un 2028. gadam – 1 500 000 euro. Programmu finansē no Izglītības un zinātnes ministrijas valsts budžeta programmas 05.00.00 "Zinātne" apakšprogrammas 05.01.00 "Zinātniskās darbības nodrošināšana" līdzekļiem.
· 4. Programmas virsmērķis ir uzlabot Latvijas iedzīvotāju veselību, pagarinot veselīgi nodzīvota mūža ilgumu, novēršot priekšlaicīgu mirstību un mazinot nevienlīdzību veselības jomā, kā arī uzlabot veselības aprūpes pakalpojumu kvalitāti un pieejamību.
· 5. Programmas mērķis ir radīt jaunas zināšanas un risinājumus slimību profilakses un veselības aprūpes sistēmas efektivitātes un noturībspējas stiprināšanai.
· 6. Lai sasniegtu programmas mērķi, nosaka šādus uzdevumus:
· 6.1. attīstīt jaunas zināšanas un risinājumus veselīga uztura pieejamības nodrošināšanai Latvijas iedzīvotājiem (tai skaitā pārtikas produktu profilēšanai un marķēšanai);
· 6.2. attīstīt jaunas zināšanas un risinājumus bērnu psihiskās un somatiskās veselības aprūpes pakalpojumu un to pieejamības uzlabošanai;
· 6.3. izstrādāt zinātniski pamatotus ieteikumus valsts apmaksātās veselības aprūpes pilnveidei, lai veicinātu izmaksu ziņā efektīvu un kvalitatīvu hronisko slimību diagnostiku un ārstēšanu, kā arī mazinātu hronisko slimību ietekmi uz sabiedrību un veselības aprūpes sistēmu;
· 6.4. attīstīt jaunas zināšanas, metodoloģiskās pieejas, metodes un tehnoloģijas Latvijas cilvēku biomonitoringa programmas pilnveidei, tai skaitā cilvēka izcelsmes bioloģisko paraugu kolekcijas resursu izmantošanas paplašināšanai;
· 6.5. attīstīt jaunas zināšanas, metodoloģiskās pieejas un metodes infekcijas pārnēsātāju izplatības monitoringam klimata pārmaiņu ietekmē;
· 6.6. izvērtēt veselības izglītības īstenošanas praksi un apzināt pilnveides iespējas.
· 7. Programmas īstenošanā nosaka šādus kopīgus (horizontālos) uzdevumus:
· 7.1. veidot un attīstīt starpdisciplināras un iekļaujošas starptautiski konkurētspējīgas pētnieku grupas, kas zinātniskajā darbībā izmanto pētniecībā atzītas metodes un tehnoloģijas;
· 7.2. attīstīt zinātnisko grupu sadarbību ar veselības nozares speciālistiem programmas mērķu sasniegšanai;
· 7.3. iesaistīties starptautiskās sadarbības tīklos un konsorcijos, ja tas ir nepieciešams attiecīgā zinātniskā projekta mērķu sasniegšanai;
· 7.4. publicēt oriģinālus zinātniskos rakstus pēc iespējas kā atvērtās publikācijas, kā arī nodrošināt pētījumos iegūto datu ievietošanu atvērtās pieejas datu kopās; 
· 7.5. veicināt zināšanu pārnesi, nodrošinot rīcībpolitikas ieteikumu izstrādi;
· 7.6. nodrošināt projektā radīto zināšanu pārnesi, lai informētu sabiedrību un veicinātu tās izpratni par pētniecības lomu un devumu sabiedrībai nozīmīgu jautājumu risināšanā, tai skaitā sagatavot informatīvus populārzinātniskus rakstus par veiktajiem pētījumiem, to rezultātiem un sabiedrības ieguvumiem, kā arī nodrošināt to pieejamību visām sabiedrības grupām. 
· 8. Programmas īstenošanas laikā nosaka šādus sasniedzamos rezultātus:
· 8.1. publicēti oriģināli zinātniskie raksti Web of Science vai SCOPUS datubāzēs iekļautajos žurnālos vai konferenču rakstu krājumos;
· 8.2. stiprināts izglītības process, iesaistot pētniecībā mācībspēkus un integrējot pētniecību studiju procesā, kā arī iesaistot studējošos un jaunos zinātniekus programmā īstenotajos projektos;
· 8.3. sniegtas pierādījumos balstītas sabiedrības veselības un veselības aprūpes rīcībpolitikas rekomendācijas un novērtēta to iespējamā ietekme uz sabiedrības veselību un veselības aprūpi; 
· 8.4. sasniegti citi specifiski rezultāti atbilstoši katra programmas uzdevuma mērķim. 

